Document ID: 32007R1441

UREDBA KOMISIJE (ES) št. 1441/2007
z dne 5. decembra 2007
o spremembi Uredbe (ES) št. 2073/2005 o mikrobioloških merilih za živila
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 852/2004 z dne 29. aprila 2004 o higieni živil (1) in zlasti člena 4(4) Uredbe,
ob upoštevanju naslednjega:
(1)
Uredba Komisije (ES) št. 2073/2005 z dne 15. novembra 2005 o mikrobioloških merilih za živila (2) določa mikrobiološka merila za nekatere mikroorganizme in izvedbena pravila, ki jih morajo upoštevati nosilci živilske dejavnosti pri izvajanju splošnih in posebnih higienskih ukrepov iz člena 4 Uredbe (ES) št. 852/2004. Uredba (ES) št. 2073/2005 tudi določa, da morajo nosilci živilske dejavnosti zagotoviti, da živila izpolnjujejo ustrezna mikrobiološka merila iz Priloge I k navedeni uredbi.
(2)
Poglavji 1 in 2 Priloge I k Uredbi (ES) št. 2073/2005 določata merila varnosti živil in proizvodna higienska merila glede dehidriranih formul za dojenčke in dehidriranih dietetičnih živil za posebne zdravstvene namene, namenjenih dojenčkom, mlajšim od šest mesecev („dehidrirane formule za dojenčke in dehidrirana dietetična živila“). Del 2.2 poglavja 2 navedene priloge določa, da če se pri testiranju dehidriranih formul za dojenčke in dehidriranih dietetičnih živil odkrijejo enterobakterije v kateri koli od vzorčnih enot, je treba serijo preskusiti na prisotnost Enterobacter sakazakii in Salmonella.
(3)
Dne 24. januarja 2007 je znanstveni odbor za biološke nevarnosti (Odbor BIOHAZ) Evropske agencije za varnost hrane (EFSA) izdal mnenje o enterobakterijah kot indikatorjih za Salmonella in Enterobacter sakazakii. Odbor v mnenju navaja, da ni mogoče ugotoviti soodvisnosti med enterobakterijami in Salmonella, ter splošne soodvisnosti med enterobakterijami in Enterobacter sakazakii. Vendar se lahko v posameznih obratih ugotovi soodvisnost med enterobakterijami in Enterobacter sakazakii.
(4)
Zato se zahteve iz Uredbe (ES) št. 2073/2005 glede preskušanja dehidriranih formul za dojenčke in dehidriranih dietetičnih živil na prisotnost Enterobacter sakazakii in Salmonella prenehajo uporabljati, če se v kateri koli od vzorčnih enot odkrijejo enterobakterije. Del 2.2 poglavja 2 Priloge I k navedeni uredbi je zato treba ustrezno spremeniti.
(5)
V skladu z mnenjem o mikrobioloških tveganjih v začetnih in nadaljevalnih formulah za dojenčke, ki ga je 9. septembra 2004 predložil Odbor BIOHAZ Evropske agencije za varnost hrane (EFSA), je treba pri dehidriranih nadaljevalnih formulah določiti mikrobiološka merila za Salmonella in enterobakterije.
(6)
Odbor BIOHAZ Evropske agencije za varnost hrane (EFSA) je 26. in 27. januarja 2005 izdal mnenje o Bacillus cereus in drugih Bacillus spp. v živilih. Odbor v mnenju navaja, da je eden izmed glavnih nadzornih ukrepov nadzor temperature in vzpostavitev sistema, ki temelji na analizi tveganj in načelih kritične kontrolne točke. Dehidrirana živila, v katerih je pogosta prisotnost spor patogenega Bacillus spp., lahko omogočijo rast Bacillus cereus, ko se ponovno namočijo v toplo vodo. Nekatera dehidrirana živila, vključno z dehidriranimi formulami in dehidriranimi dietetičnimi živili, uživajo potencialno občutljivi potrošniki. V skladu z mnenjem EFSA mora biti število spor Bacillus cereus v dehidriranih formulah in dehidriranih dietetičnih živilih med proizvodnjo čim manjše, poleg dobrih praks, zasnovanih za zmanjšanje časovnega zamika med pripravo in potrošnjo, pa je treba določiti tudi proizvodno higiensko merilo.
(7)
Poglavje 1 Priloge I k Uredbi (ES) št. 2073/2005 določa analitsko referenčno metodo za stafilokokne enterotoksine v nekaterih sirih, mleku v prahu in sirotki v prahu. Referenčni laboratorij Skupnosti za koagulazo pozitivne stafilokoke je navedeno metodo spremenil. Sklicevanje na navedeno analitsko referenčno metodo je zato treba spremeniti. Poglavje 1 Priloge I k navedeni uredbi je zato treba ustrezno spremeniti.
(8)
Poglavje 3 Priloge I k Uredbi (ES) št. 2073/2005 določa pravila vzorčenja za analize klavnih trupov goveda, prašičev, ovac, koz in konjev na Salmonella. V skladu z navedenimi pravili posamezno mesto vzorčenja obsega najmanj 100 cm2 površine. Vendar nista določeni niti število mest za vzorčenje niti najmanjša površina vzorčenja. Da bi se izboljšalo izvajanje teh pravil v Skupnosti, je primerno v Uredbi (ES) št. 2073/2005 nadalje določiti, da se za vzorčenje izberejo mesta, na katerih je kontaminacija najverjetnejša, celotna površina vzorčenja pa se poveča. Poglavje 3 Priloge I k navedeni uredbi je zato treba ustrezno spremeniti.
(9)
Zaradi jasnosti zakonodaje Skupnosti je primerno nadomestiti Prilogo I k Uredbi (ES) št. 2073/2005 z besedilom iz Priloge k tej uredbi.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 2073/2005 se nadomesti z besedilom iz Priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. decembra 2007

Labels: 0
17
16